C 285/12
ET
Euroopa Liidu Teataja
14.8.2023
(27)
Otsuse tegemise ajal ei edasta Activision Blizzard oma mänge pilvepõhise voogedastusteenuse kaudu.
Komisjon on peamiselt Activision Blizzardi sisedokumentide põhjal siiski arvamusel, et kui tehingut ei toimuks, oleks Activision Blizzard tõenäoliselt hakanud oma mänge pilvepõhiste voogedastusteenuste kaudu edastama – eelkõige mängude puhul, mille eest tuleb tasuda enne mängimist (st platvormidel, mis võimaldavad kasutajatele juba eelnevalt müügisaidilt ostetud mängude voogedastust).
(28)
Eespool kirjeldatut arvesse võttes leiab komisjon, et Microsoft suudaks temaga konkureerivate mängude pilvepõhiste voogedastusteenuste vastu edukalt kasutada sisenditurule juurdepääsu piiramise strateegiat, tehes Activision Blizzardi mängud kättesaadavaks vaid mängude pilvepõhise voogedastusteenuse Game Pass Ultimate kaudu.
Komisjoni arvates on Activision Blizzardi mängud pilvepõhise voogedastusteenuse oluline sisend ning seepärast on Activision Blizzardil konsoolimängude arendamisel ja väljaandmisel turujõud.
Komisjon märgib, et poolte ühise turuosa tulu konsooli- ja arvutimängude arendamisel ja väljaandmisel jäi 2022. aastal alla 30 % piirmäära.
Kuid poolte osa on suurem mõnes võimalikus kitsamas segmendis, eelkõige kui keskenduda žanritele nagu näiteks rollimängud EMPs ja tulistamismängud kogu maailmas, ja pidada silmas muid kättesaadavaid andmeid, nagu aktiivsete kasutajate arv või mänguaeg kuu lõikes.
Sellega seoses on rolli- ja tulistamismängud eriti atraktiivsed ja populaarsed ning Activision Blizzard levitab paari selle žanri kõige edukamat mängu, nagu Call of Duty või World of Warcraft.
(29)
Pärast tehingut oleks Microsoft suuteline tehniliselt ja lepinguliselt takistama Activision Blizzardi mängude edastamist konkureerivate pilvepõhiste voogedastusteenuste kaudu ning võimaldama nende voogedastust vaid Game Pass Ultimate’i raames.
Sellisel juhul ei oleks konkureerivatel mängude pilvepõhistel voogedastusteenustel õigeaegseid ja tõhusaid vastustrateegiaid.
Seda eelkõige põhjusel, et nende konkurentsivõime tagab rikkalik valik populaarset sisu ning teiste väljaandjate arvuti- ja konsoolimängud ei oleks rahuldav alternatiiv pakkuda kolmanda isiku pilvepõhistes mänguteenustes piisavalt rikkalikku mänguvalikut, mis suudaks konkureerida Game Pass Ultimate’iga, kui viimasel oleks ainuõigus pakkuda Activision Blizzardi mänge.
(30)
Samuti leiab komisjon, et Microsoft oleks motiveeritud piirama konkureerivate arvuti- ja konsoolimängude turustajate turulepääsu mängude pilvepõhiste voogedastusteenuste kaudu.
Seda peamiselt põhjusel, et Activision Blizzardi mängude suurt populaarsust arvestades suurendaks turulepääsu piiramise strateegia nende mängijate hulka, kes kasutavad Game Pass Ultimate’i pilvepõhist voogedastuslahendust.
Selline kasv oleks märkimisväärne ka tänu Microsofti tegevusmudelile, mis ühendab muu hulgas mängude pilvepõhised voogedastusteenused, abonementteenused ning Windowsi personaalarvutitele mõeldud operatsioonisüsteemi.
Komisjon on arvamusel, et sellise turulepääsu piiramise strateegiaga kaasnev kulu oleks tuluga võrreldes väike.
(31)
Kokkuvõttes on komisjon seisukohal, et turulepääsu piiramise strateegia mõju arvuti- ja konsoolimängude turustamise konkurentsile oleks suur.
Pilvepõhine mängimine on kasvav trend ning kujuneb eeldatavasti oluliseks turustamiskanaliks.
Turulepääsu piiramise strateegia takistaks turule siseneda või laieneda mängude konkureerivatel pilvepõhistel voogedastusteenustel, mis ei ole üldiselt vertikaalselt integreeritud ning peaksid tuginema väiksemale hulgale sõltumatutele väljaandjatele.
Lisaks, kuigi pilvepõhisel mängimisel on kogu turuga võrreldes suhteliselt väike roll, on oodata selle märgatavat kasvu ning see on oluline innovatsiooniallikas.
(32)
Seepärast on komisjon arvamusel, et tehing takistaks olulisel määral tõhusat konkurentsi arvuti- ja konsoolimängude levitamise turul põhjusel, et ühinemisel tekkiv üksus takistaks Activision Blizzardi mängude levitamist konkureerivate pilvepõhiste voogedastusteenuste kaudu.
4.3.
Konglomeraatmõju
(33)
Tehinguga luuakse konglomeraati hõlmavad seosed Activision Blizzardi mängude ja Windowsi operatsiooni­ süsteemi vahel, mida Microsoft pakub personaalarvutitele.
Täpsemalt on komisjon arvamusel, et turu-uuringu tulemuste kohaselt suudaks Microsoft pärast tehingut piirata arvutitele operatsioonisüsteemi pakkuvate konkureerivate teenusepakkujate turulepääsu, sidudes Activision Blizzardi arvuti- ja konsoolimängude pilvepõhise voogedastuse Windowsiga.